Digna Laclé-Herrera

**Digna Marina Laclé-Herrera** (☆ 1 di november 1925 na Corsou – † 18 di december 2021 na Aruba) tabata un maestro, poeta, escritor y politico Arubano. E tabata e prome hende muhe cu tabata lider di fraccion den Parlamento di Aruba.

## Biografia
Digna Herrera a nace dia prome di november 1925 na Corsou y cu cinco luna di edad a muda pa Aruba. Cu su mayornan y ruman Carlos el a lanta den bario di Rancho na Oranjestad. Su welo Shon Rosenbergh tabata e prome doño di Schelpstraat 42, unda ta situa actualmente e Museo Arqueologico Nacional Aruba. Despues di su añanan na Mariaschool el a continua su enseñansa avansa na Corsou, unda el a gradua di MULO. El a regresa Aruba meymey di e di dos Guera Mundial. Como tabatin un scarsedad grandi di maestro e ta scoge pa bai para dilanti di klas. Pa esaki e ta obtene permiso special di Gobernador Wouters como cu su 16 aña e no tabatin e edad pa traha como maestro. Pa completa su formacion como educador e ta sigui diferente curso y na 1950 a obtene su diploma Handwerken L.O. Despues di 41 aña den enseñansa na Mater Dei HHS na Oranjestad Digna ta baha cu pensioen dia prome di november 1985.

### Carera literario
Digna Laclé-Herrera ta pertenece na e prome generacion di escritor y poeta Arubano cu a biba den e prome mitad di siglo binti. El a cuminsa skirbi poesia y cuentanan cortico, incluso poema y cuentanan pa mucha na Papiamento, un idioma pa cual e tabatin un interes y amor grandi dor cu su mama tabata gusta conta storia. E tabata haya cu “Papiamento tabata merece haya respet y aprecio”, siendo e idioma e vehiculo pa duna mundo di conoce e nivel halto di e cultura di Aruba. Su poesia tabata usualmente den forma di haiku, un tipo di poema di apenas tres verso. Aunke desde decada setenta su poemanan tabata wordo publica den corant y revista, esakinan nunca a yega na bira un coleccion den forma di un buki. Mas aleu por a sera conoci cu su prosa y poesia via e programa cultural "Echa Palabra" di Eddie Pieters-Heyliger na Radio Caribe (Corsou), cu tabata cosecha hopi publicidad pa su persona y su trabou literario. Su poema mas famoso ta *Mi Idioma Papiamento*. Den e antologia *Cosecha Arubiano* (1983) ta sali publica e poemanan *Mi yerb’i Hole Blanco*, *Comentario di un Macaco* y *Fantasma dje Cabay di Troya* y un di su prome poesia na Spaño *Sabed Escoger*. Den e antologia *Isla di mi / Island of Mine* (2000) tin e poemanan *Vanidad* y *Añoransa*. Como cuentista el a skirbi *Historia di un kunukero* (1973) y tambe cantica y storianan di Pasco y Aña Nobo.

Hunto cu Ernesto Rosenstand Digna Laclé-Herrera a lanta na 1979 e Grupo Literario Arubano. Entre 1984 y 1986 e tabata miembro di e subcomision Arubano di e Comision Standarisacion di Papiamento pa e Islanan ABC. Na 1997, e aña proclama como Aña di Papiamento na Aruba, e ta wordo otorga e premio Cadushi di Cristal. Na 2010 Fundacion Lanta Papiamento ta dun'e reconocemento como su miembro honorario, huntu cu Lio Booi (1919-2014), Ernesto Rosenstand (1931-2016) y notario Ralph Yarzagaray.

### Carera politico
Na 1979 Laclé-Herrera ta debuta den politica como kandidato nr. 5 riba lista di Partido di Pueblo Arubano (AVP) pa eleccion di Conseho Insular di Aruba. Durante su carera politico el a participa na varios eleccion; esta pa Parlamento di Antias Hulandes na 1979 y 1982, Conseho Insular na 1983 y Parlamento di Aruba na 1985 y 1989. Na 1982 e ta alcansa su maximo cantidad di voto, cu ta 114. Hunto cu Grace Bareño, e tabata un di e dos prome miembro femenino di e parlamento nobo di pais Aruba, di 1986 te 1989. Como parlamentario el a sirbi como presidente di e comision di Asuntonan di Bienestar y miembro di comisionnan di Relacionnan di Reino y di Asuntonan Constitucional. Na fin di 1987 e ta remplasa Hector Gonzalez como lider di fraccion, birando e prome dama den e funcion aki den Parlamento i den AVP. Na radio e tabata duna charla regularmente riba multiple tema di actualidad pa e comunidad y politica. Dia 7 di februari 1989 e ta retira como parlamentario y despues, ta muda pa Hulanda pa un par di aña pa motibo di salud. Na 2006 AVP y FESCA a lanta un instituto pa formacion politico na su honor, cual ta carga e nomber “Fundacion Instituto Formacion Politico Digna Laclé-Herrera”.

### Obra
* *Bon Pasco* (1988), coleccion di poesia y cuentanan di Pasco
* *Den mi Pensamento* (2009/2010)
* *Proverbionan* (2018), UNOCA